**Sak 1) Åpning:**

Åpning ved leder Fabian Johannessen **Sak 2) Godkjenning av innkalling og dagsorden:**Årsmøtet ble utsatt fra 31.januar til 31.mars grunnet langvarig sykdom hos leder, det ble søkt og innvilget dispensasjon til dette fra fylkeskretsen.
Ny dato for årsmøtet ble kunngjort 10.mars.

**Sak 3) Konstituering:**A) Valg av møteleder :

B) Valg av referent :

C) Valg av to til å godkjenne årsmøtets protokoll :

**Sak 4) Årsmelding for 2024**Det har vært et aktivt og givende år for vår lokale fagforening på Vega. Gjennom året har vi gjennomført seks styremøter og to årsmøter, hvor vi har diskutert og jobbet med flere saker som har vært viktige for våre medlemmer. Fagforeningen har vært et viktig verktøy for å sikre trygge og gode arbeidsvilkår, og vi har sammen jobbet for å fremme medlemmenes interesser.

Et av høydepunktene i året som har vært var det vellykkede julebordet som ble arrangert på Vega Havhotell. Dette ble en sosial og hyggelig kveld som bidro til å styrke samholdet i fagforeningen og blant de fagorganiserte på øya. I tillegg har vi delt ut julegaver til alle våre yrkesaktive medlemmer som en ekstra takk og påskjønnelse for deres innsats i hverdagen.

Året har også bydd på noen utfordringer, spesielt med tanke på at vi har stått uten nestleder deler av året samt det faktum at valg ved ekstraordinært årsmøte ble avholdt sent i mars. Dette har medført at vi har kommet senere i gang med arbeid enn normalt.

Til tross for dette har vårt engasjerte styre og dyktige tillitsvalgte stått på, og vi har fortsatt å fremme medlemmenes interesser på en god måte. Vår hovedtillitsvalgt i samarbeid med to øvrige tillitsvalgte i forhandlingsutvalget, har deltatt i lokale forhandlinger om blant annet lønnsvilkår, noe som har vært en viktig prosess for å forbedre og sikre arbeidssituasjonen og lønnsforholdene for våre medlemmer.

Leder har også vært aktiv i fagpolitisk arbeid og har deltatt på flere kurs og samlinger gjennom året, Det har vært blant annet fagpolitisk kurs, storsamling, konfliktberedskapskurs, fylkesmøter, Fane2-kurs og kursveilederopplæring for å nevne noe. Dette har vært en viktig investering i å styrke vår kompetanse og våre muligheter til å påvirke fagpolitikken sammen på både lokalt, regionalt og nasjonalt nivå.

Jeg vil også benytte anledningen til å takke og rose våre styremedlemmer og yrkesseksjonsledere for deres dedikasjon og innsats gjennom året. Uten deres engasjement, dyktighet og arbeid hadde ikke fagforeningen vært den aktive foreningen den er i dag. Deres innsats har vært avgjørende for at vi har kunnet opprettholde en sterk tilstedeværelse på arbeidsplassen og i lokalsamfunnet.

Alt i alt har dette vært et år preget av både utfordringer og fremgang. Vi ser frem til et nytt år, med et fortsatt mål om å styrke vår fagforening og arbeide for medlemmenes rettigheter og trivsel.

Takk til alle våre medlemmer, tillitsvalgte og støttespillere for et flott og lærerikt år!

**Sak 5) Regnskap**Resultatregnskap, noter til regnskapet, balanseregnskap for 2024 samt revisors beretning vil bli presentert på årsmøtet. Dette i påvente av ferdigstillelse fra revisor som beklageligvis er noe forsinket.

**Sak 6) Handlingsplan 2025**

**Fagforeningsmedlemmer**

* Vi ønsker å planlegge en medlemstur på sommertid, eventuelt arrangere en sommerkonsert for medlemmene våre.
Dette ønsker vi innspill på, og tilbakemeldinger om hva som er av interesse.
* Det er ønskelig å kartlegge interesse for en felles «kino-dag» for medlemmene.
* Vi vil i år også innkalle til medlemsmøter med utdeling av jubileumsnåler og markere takknemmelighet for våre jubilanter.
* Markeringer av fagdager gjennom året vil prioriteres.
* Julegaver til medlemmer er videre en tradisjon vi ønsker å fortsette med.

**Klubb:**
Målet er å opprette klubber ute på arbeidsplassene. Vi ønsker at klubblederne skal holde ett til to klubbmøter i året. Planen er at de skal kunne ta opp saker som angår arbeidsplassen. Dette kan for eksempel være relatert til arbeidsmiljø, turnus, klima eller andre saker som berører arbeidsplassen. Vi tror at dette vil bidra til et tettere samarbeid for gruppen, samtidig som det vil bli lettere å kontakte klubbleder dersom det skulle være noe.

Vi vil sette av et beløp i budsjettet slik at klubblederne skal kunne kontakte styret for å søke om midler til å holde møter ved behov. Dette kan de enkelt gjøre ved å søke direkte til leder eller ved å ta kontakt med HTV. Det er viktig å søke i god tid, slik at styret har mulighet til å behandle saken.
Klubblederne vil også kunne få kursing i hvordan et klubbmøte skal gjennomføres, eller be styret om hjelp til å holde det første møtet. Vi tror at dette vil bli et flott tiltak som vil bygge videre på arbeidet i fagforeningen.

**Verving:**
Vi ønsker et større fokus på verving. Målet er at vi deler ut vervebrev til alle klubblederne. Brevet skal inneholde kontaktinformasjon til klubbleder, samt informasjon om fordelene ved å være medlem i Fagforbundet. På denne måten kan det bli lettere å gi brev til alle nyansatte og få budskapet ut til de aktuelle.
Arbeidsplassbesøk bør også gjennomføres der vi ikke har medlemmer, for å prøve å verve nye. Her kan vi aktivt be fylket om bistand til arbeidsplassbesøk. De har god kompetanse som vi kan dra nytte av.

**Tilbud til medlemmer:**
Det er viktig at klubblederne ute på arbeidsplassen gir innspill til styret om hva de ønsker av kurs. Vi ønsker at medlemmene skal få de kursene de føler de trenger, og vi er avhengige av innspill fra dem, for at styret kan å prøve å ordne dette. Vi samarbeider med nettverket, eller vi kan tipse fylket om kurs som er aktuelle. Det er avgjørende at styret får inn forslag, slik at de aktivt kan bidra til at medlemmene får de kursene som er i fokus.

**Sak 7) Innkomne saker**Det er ikke innsendt saker til styret for behandling ved årsmøtet.

**Sak 8) Valg**Det har i år også vært vanskelig å få tak i kandidater til vervene. Dette har vært en kjent problemstilling over tid.
Valgkomitè legger fram forslagene til nyvalg/gjenvalg under selve årsmøtet 31.03.25.

Styret har i perioden hatt følgende sammensetning :

Fagforeningsstyret

|  |  |
| --- | --- |
| Leder | Fabian Patrick Westgård Johannessen |
| Nestleder | Kurt Edgar Hansen (Fratrådt jun.24) |
| Kasserer | Inger Christine Breivik |
| Sekretær | Fabian Patrick Westgård Johannessen |
| Leder yrkesseksjon Helse og sosial | Hilde Pedersen |
| Leder yrkesseksjon Kirke, kultur og oppvekst | Laila Mortensen |
| Leder yrkesseksjon Samferdsel og teknisk |  |
| Leder Yrkesseksjon Kontor og administrasjon | Marit Nilsen |
| Ungdomstillitsvalgt | Mathilde Pedersen |
| Pensjonist og uføretillitsvalgt | Bjørnar Nilsen, Gro Bjørge |
| Valgkomitè, leder | Hilde Pedersen |
| Valgkomitè, medlem | Annette Løbeck |
| Valgkomitè, medlem | Marte Flatås |
| Revisor | Hanne Wallhaug Kluge |
| Revisor | Ove Horpestad |
| Opplæringsansvarlig | Fabian Patrick Westgård Johannessen |
| Fane2-ansvarlig | Fabian Patrick Westgård Johannessen |

**Ved tilfelle at det ikke kan fylles nødvendige verv, må det vurderes å avvikle klubben på Vega, og heller undersøke mulighet for å sammenslå med en nabokommune.
Dette vil i så fall avgjøres ved et ekstraordinært årsmøte etter kontakt med fylkeskretsen.**